Pax Romanasta Pax Europaeaan

Pohjanranta-keskustelut 1.8.2026

Arv. kuulijat!

Minun ja Ossi Martikaisen esitelmien yhteiseksi otsikoksi on annettu ”Vanha ja uusi Eurooppa”. Koska olen koulutukseltani historiantutkija ja opettaja, painopisteeni on vanhassa.
Puhun kahden vuosituhannen aikana tehdyistä yrityksistä tehdä sotiminen tarpeettomaksi tai mahdottomaksi. Monta kertaa on neuvoteltu Eurooppaa tai maailmaakin kattavasta sopimuksesta, joka turvaisi pysyvää rauhaa. On myös tehty yrityksiä luoda asein Euroopan laajuinen hegemonia. Kerran on yksi ollut niin ylivoimainen, että se riitti pitkään kestäneeseen rauhantilaan. Se oli Rooma. Roomalainen rauha vallitsi silloisessa Euroopassa pari sataa vuotta pääasiassa ensimmäisellä ja toisella vuosisadalla jälkeen ajanlaskumme alun. 
Sen jälkeen on tehty yrityksiä saavuttaa tilanne, jolloin sodittaisiin enintään rajoilla tai kaukomailla. Sitä on yritetty tavoittelemalla hegemonia-asemaa tai neuvotteluin, yleensä suurten sotien jälkeen.
Aihe on ajankohtainen. Parhaillaan Euroopassa käydään sotaa, jonka laajeneminen yleiseurooppalaiseksi tai jopa maailmanlaajuiseksi ja syveneminen pahimmillaan ydinsodaksi on mahdollista. 

Hyvät kuulijat!
Esitelmäni väliotsikot ovat latinaa ja itse keksimiäni tätä esitystä varten, poikkeuksena tuo ensimmäinen. Selitän niitä. Kun kolmessa vartissa käydään läpi kaksi tuhatta vuotta, ymmärtänette, että monia mutkia on vedetty suoriksi.
Rooman imperiumi ei kattanut koko maantieteellistä Eurooppaa: linnoitettu pohjoisraja kulki suunnilleen Reiniä ja Tonavaa pitkin. Sekä idässä että etelässä se ulottui Euroopan ulkopuolelle. Se oli kuitenkin luonteeltaan eurooppalainen. 
Kun keisari Augustus julisti Rooman rauhan alkavaksi v. 14 ennen ajanlaskumme alkua, Roomalla oli takanaan taukoamaton sarja sotia rajoillaan ja sisällään. Nyt rauhalla oli vahvat edellytykset. Legioonat kykenivät turvaamaan rajat ja sisäisen järjestyksen. Keisarien käskyt pantiin toimeen. Imperiumi oli yhtenäinen markkina-alue, latina oli yhteinen kieli. Monia uskontoja sallittiin, kunhan harjoitettiin myös keisarinpalvontaa. Siihen mukautuivat muut paitsi juutalaiset, ja heille kävikin huonosti. 
Rooman rauha siis perustui sotilaalliseen ylivoimaan ulospäin ja yhteisiin arvoihin sisällä. Vallitsi myös vakaumus siitä, että oma kulttuuri oli korkeammalla kuin ympäröivillä ”barbaareilla”. Valloituksilla oli viety parempaa myös niiden keskuuteen, myös rauhaa.  Talouselämä riitti tuottamaan veroja niin, että legioonalaisille jaksettiin maksaa tarpeeksi. 
Rauha alkoi järkkyä 200-luvulta alkaen. Sisäisiä ongelmia aiheutti uusi uskonto, kristinusko. Kun keisarit eivät kyenneet sitä tukahduttamaan, he 300-luvulla liittoutuivat sen kanssa ja tekivät siitä valtionuskonnon. Ulkoisia ongelmia se ei ratkaissut. Paine rajoilla lisääntyi, puolustautuminen vaati yhä enemmän resursseja, verotaakka kasvoi, sisäiset erimielisyydet lisääntyivät, mahtimiesten kilpailu johti taas sisällissotiin. Rajat alkoivat vuotaa yhä pahemmin. Imperiumi jakautui kahtia. Itä-Rooma ei jaksanut palauttaa yhteyteensä sortunutta länsipuolikasta. Viimeisen yrityksen teki Justinianus 500-luvulla.
Itä-Rooma eli Bysantti joutui 600-luvulla uuden dynaamisen uskonnon islamin invaasion kohteeksi. Välimeren eteläpuoliset alueet omaksuivat pysyvästi islamin. Länsi-Roomaan tunkeutuneet germaanit muuttuivat eurooppalaisiksi, Itä-Rooman menettämien alueiden asukkaat eivät.
Sana ”Eurooppa” alkoi tarkoittaa imperiumin länsiosaa, jota laajennettiin pohjoiseen kristinuskon merkeissä. Itä-Rooma kehittyi erilaiseksi. Lingva franca oli siellä kreikka, ei enää latina. Kristinuskokaan ei ollut lännessä ja idässä identtistä. Lännen katolinen kirkko liittoutui ja kilpaili kuninkaiden ja keisarien kanssa. Konstantinopolissa keisari oli kirkonkin pää. Vaikka keskiajan Novgorod ja Kiovan Rus olivat kulttuurisissakin yhteyksissä Länsi-Eurooppaan, viimeistään mongolien invaasio 1200-luvulla teki Bysantin perilliseksi kasvavasta Moskovan-Venäjästä erilaisen.
· - -
Euroopan rauhanidea liukui Rooman rauhasta Kristuksen rauhaan.  Kun vakaa keisarikunta oli muuttunut keskenään sotiviksi ja sisäisesti epäyhtenäisiksi kuningaskunniksi, tärkeimmäksi yhdistäväksi tekijäksi jäi katolinen kirkko. Sen kieli, latina, oli luku- ja kirjoitustaitoisen oppineiston lingva franca. 
Rooman paavit hakivat yhteistyötä voimakkaimpien kuninkaiden kanssa. Lähtölaukaus oli frankkikuningas Klodvigin kaste noin v. 500 ja merkkitapauksia Kaarle Suuren kruunaus keisariksi 800 sekä Otto Suuren keisarikruunaus 972 ja Pyhän Roomalais-Saksalaisen keisarikunnan perustaminen. 
Rauhan imperiumia ei syntynyt. Yhteinen uskonto ei riittänyt yhdistäjäksi, eikä yhdelläkään hallitsijalla ei ollut voimaa Euroopan laajuiseen hegemoniaan. Keskiaika oli täynnä sotia, maiden välisiä ja sisäisiä. Lopullisesti ajatus kirkon ja dynastioiden liitosta raunioitui reformaatioon ja uskonsotiin.
Eurooppaa kristinuskon levittäminen laajensi valtamerten taakse, kulttuurisesti, taloudellisesti ja poliittisesti. Suurimmat aluevaltaukset tekivät katoliset Espanja ja Portugali Keski- ja Etelä-Amerikassa sekä englantilaiset ja ranskalaiset Pohjois-Euroopassa. Amerikka alkoi puhua eurooppalaisia kieliä.  
· - -
Uskonsodista suurimman, 30-vuotisen, lopulla Euroopan vallanpitäjien edustajat kokoontuivat sopimaan ehdoista, joilla sota saataisiin loppumaan. Rauhat allekirjoitettiin kahdessa Westfalenin kaupungissa 1648. 
Olen nimennyt järjestelyn ruhtinaiden rauhaksi. Kaikki hallitsijat tunnustettiin suvereeneiksi solmimaan liittoja ja tekemään rauhoja. Suhteessa alamaisiinsa he olivat harvoin poikkeuksin itsevaltiaita. Katolisesta kirkosta lohjenneet kansalliset kirkot olivat kuninkaiden ja ruhtinaiden tottelevaisia tukijoita. Eivätkä katoliset piispat tai paavit enää uhmanneet Habsburgeja ja Bourboneja.
Tämä ”Westfalenin järjestelmä” tuotti alituisia sotia ja kärsimyksiä. 1700-luvulle siirryttäessä valistusfilosofit alkoivat kritisoida sitä, että itsevaltiaat kuninkaat ja keisarit voivat aloittaa ja lopettaa sotia alamaistensa kärsimyksistä piittaamatta. Valistus haastoi myös sotia siunaavan kirkon auktoriteetin.  
Epäkohdat ja filosofien kirjoitukset johtivat yritykseen kumota etuoikeutettujen sortovalta ja sitä Jumalan sanalla puolustava kirkko. Se piti korvata kansan yhteistahtoa edustavalla valtiojärjestyksellä, tasavallalla. Ruhtinaiden rauhan tilalle astuisi tasavaltojen rauha. Niitä yhdistäisivät yhteiset arvot, vapaus, veljeys ja tasa-arvo.
Englannin Pohjois-Amerikan siirtokuntien onnistunut kapina innosti Ranskan vallankumousta, joka kaatoi kuninkaan ja mestasi tämän giljotiinilla. Euroopan monarkkien sotaretki tukahduttamaan vallankumousta epäonnistui, puolustautuva tasavalta muuttuikin hyökkääjäksi. Moni Ranskan naapurimaa muuttui tasavallaksi. 
Ei ollut tasavalloistakaan Euroopan rauhantekijöiksi. Seurasi sotien sarja, joka päättyi vasta 1815. Keisariksi muuttunutta tasavallan kenraalia totteli hetken melkein koko Eurooppa. Armeijat muuttuivat massa-armeijoiksi. Kaatuneiden määrät kasvoivat kymmenistä satoihin tuhansiin. Napoleonin Venäjän-retkellä menehtyi puoli miljoonaa hyökkääjää ja pari sataa tuhatta puolustautujaa. 
Napoleonilla oli huikea suunnitelma: yhdistää vallankumouksen ja vanhan Euroopan arvot ottamalla puolisokseen Habsburg-prinsessa ja kruunauttamalla itsensä paavilla keisariksi. Uudenlaisen eurooppalaisuuden piti tuoda hyvällä tai pahalla valistusta ja rauhaa Euroopan kansoille, jopa sen itäiselle puolikkaalle. Sekään ei kuulostanut mahdottomalta: olihan ranska se kieli, jota Pietarin ja Moskovan aristokratia puhui ja keisarit kohtasivat pari kertaa ystävinä. Sopuilu päätyi Napoleonin hyökkäykseen Venäjälle ja hänen tuhoonsa. 
Ajatus tasavaltojen rauhasta muuttui nopeasti ajatukseksi Ranskan hegemoniasta ja se Napoleonin johtamasta vähintään Euroopan laajuisesta keisarikunnasta. Se haave haihtui Suuren armeijan tuhoutumiseksi Venäjällä ja lopuksi Waterloossa.  
Venäjä oli se maa, joka oli ollut pääosassa Napoleonia kukistettaessa. Venäjä ja Eurooppa katselivat melkein neljä vuosikymmentä toisiaan ystävällisesti.
· - -
Wienin kongressi yritti palauttaa vanhat monarkiat likimain entisiksi: mestatun Ludvigin veli istutettiin palautetun kuningaskunnan valtaistuimelle. Rauhaa varmisti Pyhä allianssi: hallitsijat lupasivat auttaa toisiaan, jos vallankumous nostaisi taas päätään. 
Kongressin kruunupäät ja diplomaatit eivät ottaneet huomioon uutta väkevää aatetta, jonka Napoleonin sorto oli synnyttänyt: nationalismia. Kun maita ja alueita siirreltiin hallitsijalta toisille kuin ennenkin, kansallistietoisuuteen heränneet kansat protestoivat. Vallankumous oli lyöty, mutta se kyti ja leimahti kahdesti suureen liekkiin. Vain kovalla väkivallalla, johon kuului naapurimonarkkien – varsinkin Venäjän tsaarin – apu, saatiin järjestelmää pidetyksi pienehköin muutoksin ennallaan 1800-luvun puoliväliin saakka. Silloin ”ruhtinaiden rauha” muuttui lopullisesti valtioiden rauhaksi. 
Nationalismi alkoi dominoida eurooppalaista ajattelua. Se yhdisti Saksan ”raudalla ja verellä”, ja kansallisylpeys sai siellä aggressiivista sävyä. Sama koski Ranskaa, merien valtiasta Britanniaa ja syvälle islamilaiseen Keski-Aasiaan edennyttä Venäjää. 
Imperialismin aikana eurooppalainen ylemmyys manifestoitui siinä, kuinka ne jakoivat muita maanosia keskenään. Koko Afrikka ja melkein koko Aasia kuului eurooppalaisten siirtomaihin tai etupiireihin. ”Alkuasukkaiden” kapinat tukahdutettiin julmasti ja luonnonvaroja, joihin myös ihmistyövoima luettiin, riistettiin surutta. Se koettiin jopa eurooppalaisten velvollisuudeksi: vietiinhän korkeampaa kulttuuria ja oikeaa uskontoa alemmalla tasolla oleville. Kipling runoili ”Valkoisen miehen taakasta”. Se oli sukua Roomalle, poikkeuksena se, että imperiumeja oli monta.
Krimin sodan jälkeen läntinen ja itäinen Eurooppa eriytyivät taas toisistaan. Lännessä hallitsijat jakoivat valtansa parlamentin kanssa, Venäjä pysytteli itsevaltiudessa ja muutenkin omanlaisenaan. Valtioiden sisäistä rauhaa haastoi paitsi vähemmistöjen nationalismi, myös teollisuuden kehittyessä sosialismi. Sitä padottiin sosiaalipolitiikalla ja väkivallalla.  
Euroopan rauha säilyi erilaisin hyökkäämättömyys- ja ”jälleenvakuutussopimuksin” vuoteen 1914 saakka. Mitään yleistä sopimusjärjestelyä Wienin kongressin tapaan ei tehty ennen kuin maailmansota oli sodittu.
Monikansalliset imperiumit hajosivat. Syntyi useita uusia pieniä tai keskisuuria valtioita. Bolsevikkivallankumous muutti idän jättiläisen entistäkin vieraammaksi.  
· - -
Ensimmäistä maailmansotaa seurannut Versaillesin rauha oli tarkoitettu järjestämään maailman valtioiden rajat ja suhteet pysyviksi. Pysyvyyttä turvaamaan aloitti Genevessä 1920 Kansainliitto. Se oli demokratioiden liitto, jäsenmaiden arvot olivat periaatteessa yhteisiä. Piti alkaa kansojen rauha.
Idean isä oli Yhdysvaltain presidentti, mutta Kansainliitto syntyi ilman Yhdysvaltoja ja oli korostetusti eurooppalainen. Jäseniksi kelpuutettiin ensin vain voittajia ja puolueettomia. Hävinneet syyllistettiin yksin sodasta ja niille sanellut rauhanehdot olivat nöyryyttäviä. 
Kansainliitosta ei ollut rauhan ylläpitäjäksi. Tyytymättömät jättivät sen yksi toisensa jälkeen.  Saksa erosi 1933 natsien noustua valtaan. Japani erosi samana vuonna, fasistinen Italia myöhemmin. Demokratia menetti arvostustaan, kun melkoinen osa jäsenistä muuttui jo 20-luvulla diktatuureiksi.  
Oma lukunsa oli Neuvostoliitto. Se liittyi Kansainliittoon, mutta sen valtioideologian mukaan koko maailma omaksuisi sosialismin, kun työväenluokka ottaisi kaikkialla vallan riistäjiltään, tarvittaessa Neuvostoliitolta apua saaden. Maailman kommunistipuolueiden yhteisjärjestöksi perustettiin NKP:n johtama Komintern. 
Ajatus kansojen rauhasta päättyi Hitlerin yritykseen luoda ainakin Euroopan, ellei maailmanlaajuinen hegemonia: ”Tänään on Saksa meidän, ja huomenna maailma”, laulettiin Horst Wesselissä”.
Toinen maailmansota oli vielä hirveämpi kuin ensimmäinen ja päättyi Saksan ja sen liittolaisten perusteelliseen tappioon. Voittajat sopivat jo ennen sodan loppua reviireistä Jaltassa Krimillä talvella 1945. Ehdot vahvistettiin Potsdamissa syksyllä.
Stalinin Neuvostoliitto oli näytellyt vähintään toiseksi tärkeintä osaa Hitlerin kukistamisessa. Se sai runsaan palkinnon, puolet Keski-Eurooppaa käskyvaltaansa.  Toisaalta toistaiseksi ainoa atomipommin omistaja, Yhdysvallat, oli sotilaallisesti sitä voimakkaampi ja ylivoimainen talousmahti.  
 - -
Kansainliiton korvannut YK:kin oli ensiksi voittajien järjestö. Suomikin kelpasi jäseneksi vasta 1955 ja Saksa eli liittotasavalta ja DDR vasta 1973. Siihen mennessä joukkoon oli liittynyt iso joukko itsenäistyviä siirtomaita. YK sai globaalin luonteen.  
Rauhaa varjelemaan perustettiin turvallisuusneuvosto, jossa viidellä suurvallalla – niistä kaksi oli ”eurooppalaisia” – oli veto-oikeus päätettäessä voimatoimista rauhanhäiritsijöitä vastaan. Sen luvalla tehty hyökkäys oli oikeutettu, ilman sitä laiton. Jälkimmäisiä on ollut enemmän ja varsinkin viime aikoina. 
YK sai paljon positiivista aikaan kolonialismin jälkeisessä ”kolmannessa maailmassa”, mutta rauhan ylläpitäjäksi siitä ei ollut. Voittajien kesken vallitsi fundamentaalinen epäluulo. Kylmän sodan alkuna pidetään Churchillin puhetta Fultonissa 1946, jolloin hän käytti ilmaisua rautaesirippu. Kylmä sota muuttui tasaväkiseksi, kun Neuvostoliittokin sai ydinaseen 1950-luvun puolivälissä. Maailma sai valita halusiko Amerikan vai Neuvostoliiton johtaman rauhan.
Supervallat kehittivät kilpaa ydinpommeja ja ohjuksia, jotka kykenivät kuljettamaan niitä jopa toiselle mantereelle. Alkoi kauhun tasapainon aika. Kreml sai liittolaisia: Kiinasta tuli kommunistinen, Intiasta sosialistinen, Afrikassa ja arabimaissa se nautti arvostusta. Amerikan mantereellakin länsimieliset diktatuurit saivat haastajia punalippuisista kapinallisista. Kolmannen maailmansodan puhkeaminen oli lähimpänä syksyllä 1961, Kuuban kriisin aikana. 
Vaara vältettiin tuolloin kompromissilla, minkä jälkeen rakennettiin kuumia linjoja ja varoitusjärjestelmiä, ettei molemminpuoliseen täystuhoon johtava sota pääsisi syttymään vahingossa. Kilpavarustelua koetettiin hillitä sopimuksin, mutta jännitys pysyi. 
Jos rauha ymmärretään sodan puuttumiseksi, Eurooppa sai nauttia historiansa pisimmästä rauhan kaudesta, mutta kun ydinkärkiohjusten tiedettiin väijyvän siiloissaan, ei se rauhan idylliltä tuntunut. Ja Euroopan ulkopuolella sodittiin alituiseen. Länsi patosi kommunismin etenemisen Koreassa, mutta jäi tappiolle Vietnamissa. Afrikassa eurooppalaisten siirtomaat sotivat isäntiään vastaan ja sisäisesti vallasta. Supervallat tukivat ”omiaan”. Myös Israelin ja arabimaiden sodissa suurvallat olivat välillisesti osallisia. 
Rauhasta puhuttiin todella paljon 1960- ja 70-luvuilla. Rauhanliikkeetkin kilpailivat. Lännessä hipit ja pasifistit halusivat riisua kaikki aseet, idän Rauhanpuolustajien päämääränä – ei tietysti julkilausuttu - oli maailmanvallankumous ja Neuvostoliiton hegemonia, jonka jälkeen kansat olisivat veljet keskenään.   
Ydinsodan vaara ja jatkuva varustelukilpailu saivat osapuolet hakemaan liennytystä. Pienellä, jotenkuten puolueettomana pysytelleellä Suomella oli prosessissa huomattava osa. ETYK:n loppuasiakirja allekirjoitettiin Helsingissä 1975. Se oli yritys vakaannuttaa olemassa oleva rauhantila vuonna 1945 sovitulla pohjalla. 
Sopimukseen sisältyi elementti, joka osoittautui tuhoisaksi kommunistileirille: allekirjoittajat sitoutuivat periaatteessa yhteisiin arvoihin, kunnioittamaan ihmisoikeuksia ynnä muuta, joita lännessä noudatettiin. Neuvostoliitto ei sellaista ajatellutkaan, eivätkä satelliittimaiden hallitukset tykänneet Helsinki-ryhmistä. Palattiin vielä kerran kylmään sotaan ja uusi varustelukierros, nyt peräti avaruustasolla, uhkasi. Kylmä vihuri tuntui Suomessakin, mm. yhteisten sotaharjoitusten ehdotteluna, minkä vanha Kekkonen arvovallallaan torjui. 
Kun Neuvostoliiton voimavarat eivät riittäneet vastaamaan Yhdysvaltain viimeiseen nokitukseen, Gorbatshov tunnusti tosiasiat. Hän antoi kansandemokratioiden vapautua ja tärkeimmänkin, Saksojen yhdistymisen, tapahtua. Ilmeisesti hänelle luvattiin, että lännen sotilasliitto ei etenisi, mutta niin siinä kävi. Venäjän puolustuksen etulinja siirtyi parissa vuodessa Elbeltä Narvajoelle.  
Venäjä oli voimaton kehitystä estämään. Viimeinen yritys kääntää historian pyörää taaksepäin, Janajevin kapina 1991, meni farssiksi. Venäjällä, mutta myös koko Euroopassa ja läntisessä maailmassa, alkoi uusi aika. 
· - -
Vallan ottanut Jeltsin vakuutti Venäjän muuttuneen oikeasti rauhaa rakastavaksi ja demokraattiseksi, ainakin melkein länsimaiden malliin. Se ei enää haastaisi länttä, vaan mukautuisi sen arvoihin ja tahtoi liittoutua voittajansa kanssa. Vallitsisi ”Amerikkalainen rauha”
Siihen lännessä haluttiin uskoa ja uskottiinkin. Puhuttiin jopa Venäjän liittymisestä Natoon. Maailma voisi vihdoin siirtyä ikuiseen rauhantilaan, jonka takaisi Yhdysvaltain ja sen liittolaisten sotilaallinen ylivoima sekä yhteisten arvojen omaksuminen kaikkialla maailmassa. Vallitsisi Pax Americana kuin Pax Romana kaksituhatta vuotta sitten.
Kuuluisin Pax Americanaan uskova lienee amerikkalainen poliittisen taloustieteen tutkija Francis Fukuyama. Teoksessaan ”Historian loppu ja viimeinen ihminen (1992)” hän selitti, että kaikki inhimillisen historian kannalta merkittävä on jo tehty ja ihmiskunnan kehitys ideologioiden välisenä taisteluna on päättynyt liberaalidemokratian voittoon. Oli syntyvä uusi Pax Romana, nyt ilman väkivaltaa ja pakkoa.
Fukuyaman erehdys johtui siitä, länsimaissa aika yleisestä käsityksestä, että liberaalidemokratia, johon sisältyy globaali markkinatalous, on niin hyvä, että kun turhat muurit kaatuvat, kaikki sen omaksuvat. Se on tyypillistä länsimaalaista ylemmyysharhaa, kuvitelma, että kaikki ajattelivat tai ainakin oppisivat ajattelemaan meidän laillamme, kunhan saisivat valistusta ja vapautta. 
Tuon ajattelun haastoi kaksi tekijää: kansallistunne ja uskonnot. 
Iranin islamilainen vallankumous 1978 haastoi ennenkuulumattomalla tavalla läntiset arvot. Ajatollah Khomeinin sanoma sai kannatusta varsinkin arabimaailmassa, mutta myös Afrikassa ja Keski- ja Etelä-Aasiassa. Fundamentalistinen islamismi levisi ja on iskenyt sekä Amerikassa että Euroopassa.   
Venäjästäkään ei tullut ”eurooppalaista”. Yritys siirtyä nopealla aikataululla komentotaloudesta markkinatalouteen ja yksipuoluejärjestelmästä demokratiaan ei ollut mahdollista. Demokratiasta tuli ”ohjattua” ja KGB-taustainen Putin rakensi yksinvaltaa entisin menetelmin.  Talous pysyi kyllä likimain markkinaehtoisena ja avoimena, mutta kilpailukykyistä siitä ei tullut.  
Eikä Venäjä halunnut suostua sille maailmanpolitiikassa tarjottuun osaan. Se ei voinut estää historiallista vihollista sotilasliitto Naton muodossa etenemästä itäslaavilais-ortodoksisen ”venäläisen maailman” rajoille ja yrittämästä sisällekin. Edellytyksiä panna hanttiin syntyi siirryttäessä 2000-luvulle öljyn hinnannousun myötä. Rahaa riitti taas asevoimillekin. Ideologia uudistettiin yhdistelmäksi neuvostonostalgiaa ja tsaarien ajan slavofiilistä nationalismia ja ortodoksiuskontoa. 
Venäjä halusi palata tunnustetuksi suurvallaksi. Länsi ei sitä tahtonut, vaan halusi jatkaa etenemistään. Kahta lännen ja Venäjän kohtaamista pidetään kohtalokkaina. Münchenin turvallisuuskonferenssissa 2007 Putin protestoi Naton laajenemisen jatkumista Ukrainaan, ja hänen suuhunsa pantiin lännen lehtiotsikoissa pahaenteinen sana ”kylmä sota”. Naton huippukokous Bukarestissa seuraavana vuonna hyväksyi Ukrainan ja Georgian liittymisen. 
Fukuyaman ennustamasta amerikkalaisjohtoisesta liberaalidemokraattisesta maailmasta ei 2000-luvun ensimmäisen vuosikymmenen lopulla ollut mitään jäljellä. Paluuta kylmään sotaan ei kuitenkaan tullut sikäli, että hetken vallinnut yksinapainen maailmanjärjestys ei palannut kaksinapaiseksi. 
- - -
Kohtalokkainta oli kysymys reviirirajan kulkemisesta Ukrainan kohdalla.
Ensimmäisen maailmansodan käynnistivät Sarajevon laukaukset 1914, uuden suursodan alkutahdit lyötiin Kiovan Maidanin aukiolla 2014, jossa myös ammuttiin. Käynnistyi tapahtumasarja, joka on tehnyt Euroopasta erilaisen. 
Itsenäisen Ukrainan historia on ollut länteen ja itään kallistuvien johtajien välistä valtataistelua, johon sekä Venäjä että Yhdysvallat ovat osallistuneet. Presidentit ovat vaihtuneet likimain yhtä usein vallankumouksilla kuin vaaleilla. Viimeisin, ”Euromaidan”, oli kohtalokkain. Reaktiona siihen Venäjä valtasi Krimin, lisäsi tukeaan Itä-Ukrainan kapinalle ja lopulta 2022 aloitti täysimittaisen hyökkäyksen. Sota jatkuu jo viidettä vuotta.
Ukrainan sodan alkaminen oli onnettomien virhearvioiden summa, sekä Naton että Venäjän. Yritykset lopettaa sotiminen ovat olleet sarja epäonnistumisia. Panokset ovat koventuneet, uhriluku kasvanut miljoonaluokkaan.  En niitä tapahtumia kertaile. Uskon niihin palattavan keskusteluissa, kuten myös Suomen turvallisuuspolitiikan perusteelliseen ja ymmärtääkseni peruuttamattomaan muutokseen.
Hyökkäys Ukrainaan teki lopun Venäjän ja Euroopan yhteistyöstä. Sota pitkittyi. Pohjois-Euroopan puolueettomat maat liittyivät Natoon. Raja aukeni taas railona, suureksi vahingoksi kummallekin. Talouspakotteiden ahdistama Venäjä on lähentynyt Kiinaa ja jopa Pohjois-Koreaa, mutta myös Irania. Sota on nostanut Aasian jättiläisten Kiinan ja Intian painoarvoa niin taloudessa kuin politiikassakin.  
Euroopalla on muitakin haastajia kuin Venäjä ja sen takainen Aasia idässä ja islam kaakossa. Etelässä on levoton ja köyhä Afrikka, joka kantaa kaunaa entisiä siirtomaaisäntiään kohtaan ja työntää ihmismassoja vaurasta Eurooppaa kohti. Tälläkin viikolla on nähty esimerkki. 
Yllättävintä on, että Euroopalla on lännessäkin haastaja, Yhdysvallat. Vaikka Yhdysvaltain väestön valtaosa on eurooppalaisten jälkeläisiä, on Amerikka arvoiltaan erilainen. Yhdysvaltain republikaanipuolueeseen linnoittautunut konservatiivinen oikeisto on siirtynyt kauas Euroopassa tunnustetuista arvoista. Trumpilaisessa Amerikassa on rasismia, mutta myös fasismia muistuttavia piirteitä, ja fundamentaalinen uskonto näyttelee politiikassa isoa osaa. Sen ulkopolitiikka on ylimielistä piittaamattomuutta yhteisistä säännöistä, joita mm. YK edustaa.  
Natoakaan Yhdysvallat ei noteeraa ja katsoo joutuneensa maksamaan kohtuuttoman ison osan sen kustannuksista. Hätkähdyttävä on vaatimus Grönlannin liittämisestä Yhdysvaltoihin, mutta myös Yhdysvaltain suhtautuminen Ukrainan sotaan. Trump on neuvotellut sodan ratkaisemisesta suoraan Putinin kanssa, ja ehdoin, joita Eurooppa pitää mahdottomana.
Eurooppa on ”saarrettu”. Tavallaan tilanne muistuttaa Roomaa 2000 vuotta sitten. Eurooppa kunnioittaa omia arvojaan, joita se pitää parhaina maailmassa. Mutta siltä puuttuu sotilaallinen voima puolustaa itseään, kuten myös yhteinen poliittinen tahto. Se on kuitenkin itsekkäiden kansallisvaltioiden liitto, ei Yhdysvaltain kaltainen liittovaltio.  
Huomio, ettei amerikkalaisjohtoinen Nato välttämättä takaakaan turvallisuutta idän suuntaan on saanut Euroopan rakentamaan ”eurooppalaista Natoa” ja vimmattuun varustautumiseen kustannuksista piittaamatta. Toisin kuin Yhdysvallat, Eurooppa pitää tiukasti kiinni Ukrainan sodan lopettamisesta ”oikeudenmukaiseen” rauhaan ja Ukrainan liittymiseen EU:n ja Naton jäseneksi. Doktriini on, että jos Venäjä saa menestystä Ukrainassa, se koettelee pian voimiaan Naton tai sen yksittäisen jäsenmaan kanssa, eikä synny kestävää rauhaa, ennen kuin Venäjä muuttuu, vähintään Putin poistuu. 
Nykyinen ”Eurooppa” on Rooman kokoinen, vauras, mutta rakenteeltaan ei supervallaksi mahdollinen. EU koettaa vahvistaa itseään keskittämällä päätöksentekoaan jäsenten tinkiessä vallastaan, ensimmäiseksi yksimielisyysvaatimuksista. Toistaiseksi nationalismi on jatkanut vastarintaansa ja useampikin jäsenmaa on ollut haluton maksamaan Ukrainan tuesta ja soisi sopuisampaa asennetta Venäjään kiristyvien talouspakotteiden sijaan. 
Euroopan minimitavoite näyttää olevan Euroopan rauha, demokratiaansa ja rajojaan puolustava ja mahdollisimman omavarainen liittovaltio, luja vihamieliseen itään ja köyhään etelään sekä hyvin kohtelias arvaamattomaksi muuttuneeseen länteen päin. 
Millaiseksi Eurooppalainen rauha muotoutuu, selviää sen jälkeen, kun oin ratkennut, kuinka Ukrainan sota saadaan loppumaan. Tänään sitä ei tiedä kukaan. En usko, että ratkaisu on sotia niin kauan, kunnes Venäjä on voitettu ja riisuttu aseista.  
